แรงซื้อหุ้นบิ๊กแค็ปดัน SET เปิดเช้ารีบาวด์ 11 จุด รับราคาน้ำมันพุ่ง-แรงขายต่างชาติชะลอตัว
แรงซื้อหุ้นบิ๊กแค็ปดัน SET เปิดเช้ารีบาวด์ 11 จุด รับราคาน้ำมันพุ่ง-แรงขายต่างชาติชะลอตัว
แรงซื้อหุ้นบิ๊กแค็ปดัน SET เปิดเช้ารีบาวด์ 11 จุด รับราคาน้ำมันพุ่ง-แรงขายต่างชาติชะลอตัว
18 ธ.ค. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,559.93 จุด บวก 11.28 จุด หรือ 0.73% สูงสุดที่ 1,560.13 จุด ต่ำสุดที่ 1,554.99 จุด มูลค่าการซื้อขาย 2.7 พันล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้มีโอกาสที่จะรีบาวด์ขึ้นได้หลังจากที่หลายตลาดในภูมิภาคต่างก็ปรับตัวขึ้นไปกันแล้ว และนักลงทุนต่างชาติได้กลับมาซื้อสุทธิเมื่อวานนี้ทำให้น่าจะเป็นบวกต่อตลาดฯ แสดงให้เห็นถึงแรงขายต่างชาติชะลอ
นอกจากนี้ ราคาน้ำมันก็ปรับตัวขึ้นอย่างต่อเนื่อง จากความคาดหวังเจรจาการค้าระหว่างสหรัฐฯ และจีน ได้บรรลุข้อตกลงในเฟสแรกแล้ว จะทำให้ความต้องการใช้น้ำมันเพิ่มขึ้น อีกทั้งวันนี้คาดว่าหุ้นในกลุ่มแบงก์ขนาดใหญ่จะฟื้นตัวได้จากเก็งผลประชุมคณะกรรมการนโยบายการเงิน (กนง.) ที่ตลาดคาดว่าจะคงอัตราดอกเบี้ยนโยบายไว้ที่ 1.25% ซึ่งก็จะช่วยหนุนแบงก์ใหญ่ได้ อย่างไรก็ดีให้จับตาว่าจะมีการส่งสัญญาณการควบคุมเงินบาทที่แข็งค่าหรือไม่ อย่างไร เพราะมีส่วนสำคัญต่อการเคลื่อนไหวของตลาดฯด้วยเช่นกัน
สำหรับเม็ดเงินจากองทุน LTF, RMF ก็ยังคาดหวังจะมีแรงซื้อเข้ามามากขึ้น ด้านตลาดหุ้นในภูมิภาคเอเชียเช้านี้ติดลบกัน พร้อมให้แนวรับ 1,540 จุด ส่วนแนวต้าน 1,557 จุด